**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PINIGINĖS SOCIALINĖS PARAMOS SKYRIMO JUOZUI VITUI ADOMYNUI GAISRO NUOSTOLIAMS IŠ DALIES KOMPENSUOTI“ PROJEKTO**

**AIŠKINAMASIS RAŠTAS**

2022-05-04

Lazdijų rajono savivaldybės tarybos sprendimo „Dėl piniginės socialinės paramos skyrimo Juozui Vitui Adomynui gaisro nuostoliams iš dalies kompensuoti“ projektas parengtas vadovaujantisLietuvos Respublikos vietos savivaldos įstatymo 16 straipsnio 2 dalies 38 punktu, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Piniginės socialinės paramos teikimo Lazdijų rajono savivaldybėje tvarkos aprašo, patvirtinto 2019 m. lapkričio 29 d. sprendimu Nr. 5TS-185 „Dėl piniginės socialinės paramos teikimo Lazdijų rajono savivaldybėje tvarkos aprašo patvirtinimo“, 59 punktu ir atsižvelgiant į Lazdijų rajono savivaldybės administracijos socialinės paramos teikimo komisijos, patvirtintos Lazdijų rajono savivaldybės administracijos direktoriaus 2019 m. gruodžio 19 d. įsakymu Nr. 10V-1134 „Dėl atsakingų asmenų skyrimo, įgaliojimų suteikimo, Lazdijų rajono savivaldybės administracijos socialinės paramos teikimo komisijos sudarymo ir jos darbo reglamento patvirtinimo“ (toliau – Komisija), 2022-04-05 siūlymą (protokolas Nr. SP12-4) bei į 2022 m. balandžio 1 d. Juozo Vito Adomyno pateiktą prašymą „Dėl vienkartinės piniginės socialinės paramos skyrimo“.

***Šio sprendimo projekto tikslas***: skirti piniginę socialinę paramą Lazdijų rajono savivaldybės gyventojui Juozui Vitui Adomynui jo gyvenamajame būste kilusio gaisro padarytiems nuostoliams iš dalies padengti.

**Juozas Vitas Adomynas,** gyvenantis Kalnų g. 1, Lazdijų k., Lazdijų sen., Lazdijų r. sav., kreipiasipiniginės paramos gaisro nuostoliams kompensuoti. 2022 m. kovo 2 d. kilo gaisras sodo namelyje, kuriame asmuo gyveno. Gaisro metu nudegė namelio stogas ir stogo konstrukcijos, pradegė perdanga, išdegė sodo pastato vidus ir jame buvę apyvokos reikmenys. Todėl tikslinga būtų visiškai nugriauti šį pastatą ir jį atstatyti iš naujo.

Sodo namelis priklausė nuosavybės teise Juozui Vitui Adomynui. Taip pat vyriškiui dar nuosavybės teise priklauso 1/3 buto, esančio Vilties g. 4-8, Lazdijuose, kuriame gyvena sūnaus 3 asmenų šeima. Vyriškis yra senatvės pensininkas. Jo gaunamų pajamų neužtenka gaisro padariniams likviduoti.

***Kaip šiuo metu sprendžiami projekte aptarti klausimai*:** pareiškėjo **Juozo Vito Adomyno** prašymas „Dėl vienkartinės piniginės socialinės paramos skyrimo“apsvarstytas Komisijos 2022 m. balandžio 5 d. vykusiame posėdyje. Vadovaujantis Piniginės socialinės paramos teikimo Lazdijų rajono savivaldybėje tvarkos aprašo 56.1.1 punktu, vienkartinė pašalpa gaisro nuostoliams iš dalies padengti gali būti skiriama, jeigu dėl šios paramos kreipiamasi per du mėnesius nuo įvykusio gaisro ir jeigu tai yra vienintelis asmens nuosavybės teise priklausantis nekilnojamasis turtas ar statinys, kuriame yra asmens gyvenamoji vieta (asmens deklaruota gyvenamoji vieta ir statinys yra rajono savivaldybės teritorijoje). Vyriškiui pašalpa nebuvo skirta, nes apdegęs sodo namelis yra ne vienintelis asmens nuosavybės teise jam priklausantis statinys, todėl Komisija pasiūlė kreiptis į Lazdijų rajono tarybą dėl piniginės paramos skyrimo.

Buvo kreiptasi į Lazdijų rajono savivaldybės administracijos Architektūros ir teritorijų planavimo skyrių, kad atsakingi specialistai įvertintų, kokių lėšų reikia sudegusio sodo namelio atstatymui. Apsilankymo pas Juozą Vitą Adomyną, gyv. Krantų g. 1, Lazdijų k., nustatyta, kad gyvenamas namas yra stipriai apdegęs. Atstatyti namą reikia nuo pamatų. Atsakingi specialistai siūlo sudegusio namo likučius nugriauti ir atstatyti karkasinį namą, paliekant tik rūsį su gelžbetonio perdanga. Namo atstatymui preliminariai reikėtų apie 16 tūkstančių eurų.

***Kokių pozityvių rezultatų laukiama:***priėmus šį Lazdijų rajono savivaldybės tarybos sprendimą, Lazdijų rajono savivaldybės gyventojui **Juozui Vitui Adomynui** būtų skirta vienkartinė piniginė parama gaisro padarytiems nuostoliams iš dalies kompensuoti.

Galimos neigiamos pasekmės – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą:*** jokių teisės aktų pakeisti nereikės.

***Lėšų poreikis teisės aktui įgyvendinti:***

Vadovaujantis Piniginės socialinės paramos teikimo Lazdijų rajono savivaldybėje tvarkos aprašo 56.1.1.1 punktu, vienkartinė pašalpa gaisro atveju, kai suniokojamas gyvenamasis būstas, skiriama už vieną m2 ploto po 0,2 VRP, t. y. po 25,80 Eur.

Atsižvelgiant į tai, VĮ Registrų centro duomenų bazės išrašo Nekilnojamojo turto registrų pažymoje, nurodyta, kad Juozui Vitui Adomynui priklausančio sodo pastato bendras plotas –

44,51 kv. m. (44,51x 25,80 =1148,36 Eur).

Vadovaujantis Piniginės socialinės paramos teikimo Lazdijų rajono savivaldybėje tvarkos aprašo 56.1.1.2 punktu, kai suniokojama gyvenamojo būsto dalis, skiriama 10 VRP, t. y. 1290 Eur.

Atsižvelgiant į tai, kad vienkartinė pašalpa iš savivaldybės biudžeto lėšų asmeniui nebuvo skirta, siūlome skirti vienkartinę pašalpą gaisro nuostoliams iš dalies kompensuoti Juozui Vitui Adomynui, gyv. Kalnų g. 1, Lazdijų k., Lazdijų sen., Lazdijų r. sav. – 1150 (vieną tūkstantį vieną šimtą penkiasdešimt) eurų.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus vyriausioji specialistė Violeta Strankauskienė.

Socialinės paramos ir sveikatos skyriaus

vyriausioji specialistė Violeta Strankauskienė